A BIZOTTSÁG 465/2008/EK RENDELETE
(2008. május 28.)
a létező kereskedelmi vegyi anyagok európai jegyzékében szereplő egyes potenciálisan perzisztens, biológiai felhalmozódásra hajlamos és toxikus anyagok importőreinek és gyártóinak a 793/93/EGK tanácsi rendelet alapján vizsgálatok elvégzésére és információszolgáltatásra való kötelezéséről
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendeletre (1) és különösen annak 12. cikke (2) bekezdésére,
mivel:
(1)
Ha egy adott, a létező kereskedelmi vegyi anyagok európai jegyzékében (2) szereplő anyagról alapos okkal feltételezhető, hogy az emberre vagy a környezetre nézve komoly kockázatot hordoz magában, akkor ezen anyag gyártói és importőrei kötelezhetők a birtokukban lévő információk átadására, valamint arra, hogy a létező anyagot vizsgálatoknak vessék alá. A perzisztens, biológiai felhalmozódásra hajlamos és toxikus anyagok ilyen kockázatot hordozhatnak magukban.
(2)
Az érintett gyártókat és importőröket ezért indokolt kötelezni arra, hogy az ezekkel az anyagokkal kapcsolatban rendelkezésükre álló információkat átadják a Bizottságnak.
(3)
Az érintett gyártókat és importőröket indokolt kötelezni továbbá arra is, hogy a kérdéses anyagokat vizsgálatoknak vessék alá, ezekről a vizsgálatokról jelentést állítsanak össze, és ezeket a jelentéseket a vizsgálatok eredményeivel együtt továbbítsák a Bizottságnak.
(4)
Az e rendeletben előírt intézkedések összhangban vannak a 793/93/EGK rendelet 15. cikke alapján létrehozott bizottság véleményével,
ELFOGADTA EZT A RENDELETET:
1. cikk
Azok a gazdasági szereplők, amelyek a létező kereskedelmi vegyi anyagok európai jegyzékében szereplő, e rendelet mellékletében meghatározott egy vagy több potenciálisan perzisztens, biológiai felhalmozódásra hajlamos és toxikus anyagot gyártanak vagy importálnak, a mellékletben meghatározott határidőn belül kötelesek megküldeni a Bizottságnak a mellékletben megjelölt információkat, továbbá a mellékletben előírt eljárás alkalmazásával minden egyes ilyen anyagra vonatkozóan kötelesek elvégezni a mellékletben megjelölt vizsgálatokat.
A szóban forgó gazdasági szereplők kötelesek továbbá a mellékletben megállapított határidőn belül jelentést benyújtani a Bizottságnak minden egyes vizsgálatról, beleértve a vizsgálat eredményeit is.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. május 28-án.